Πληροφορίες: Τάνια Κατσάνη

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 18.07.2024

**Αρ. Πρωτ.:** 682

ΠΡΟΣ: κ. Κ. Μητσοτάκη, Πρωθυπουργό της χώρας

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. διεκδικεί διακριτή μέριμνα στις ενεργειακές επιδοτήσεις για τα άτομα με αναπηρία και επιδότηση των ενεργειακών αναγκών των φορέων κοινωνικής φροντίδας και των οργανώσεων των ατόμων με αναπηρία και χρόνιες παθήσεις**»**

**Κύριε Πρωθυπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), όπως γνωρίζετε, αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας και χρονίων παθήσεων.

Με το παρόν έγγραφό μας, μετά τα έκτακτα μέτρα που λαμβάνει η κυβέρνησή σας για το ενεργειακό κόστος, τα οποία και εξειδίκευσε το υπουργείο Περιβάλλοντος και Ενέργειας, το αναπηρικό κίνημα της χώρας ζητά να ληφθεί διακριτή μέριμνα στις επιδοτήσεις των ενεργειακών αναγκών των ατόμων με αναπηρία, χρόνιες παθήσεις και των οικογενειών τους, **με ειδική χαμηλή τιμή ρεύματος ανά κιλοβατώρα** και **τουλάχιστον διπλασιασμό του ορίου κατανάλωσης για την επιδότηση**, σε όλων των ειδών τα τιμολόγια. Μεγάλη μερίδα ατόμων με αναπηρία και χρόνιες παθήσεις επιβάλλεται να κάνουν χρήση ενεργοβόρων συσκευών ή έχουν μεγαλύτερες ανάγκες σε θέρμανση, ψύξη κ.λπ.

Ταυτόχρονα δεν πρέπει να παραμείνουν απροστάτευτοι από την ενεργειακή ακρίβεια οι φορείς κοινωνικής φροντίδας καθώς και οι κοινωνικοί φορείς, από τα Κέντρα Διημέρευσης Ατόμων με Αναπηρία, τις Στέγες Υποστηριζόμενης Διαβίωσης κλπ., μέχρι την ΕΣΑμεΑ και τις οργανώσεις - μέλη της.

Είναι σε γνώση σας ότι τα άτομα με αναπηρία, χρόνιες παθήσεις και οι οικογένειές τους αντιμετωπίζουν, μετά την μακροχρόνια οικονομική κρίση αυτόν τον πρωτοφανή πληθωρισμό με την ακρίβεια στα προϊόντα, στην ενέργεια, στα καύσιμα, στα ενοίκια κ.α., να καθιστά αδύνατη ακόμα και την κάλυψη των βασικών καθημερινών τους αναγκών, καθώς έχουν να αντιμετωπίσουν σε μόνιμη βάση το πρόσθετο κόστος που επιφέρει η αναπηρία τους. Η ουσιαστική στήριξη των ευάλωτων κοινωνικών ομάδων σε περιόδους κρίσης επιβάλλει την ύπαρξη ειδικής και ουσιαστικής μέριμνας για τα άτομα με αναπηρία και χρόνιες παθήσεις, αλλά και για τα μέλη των οικογενειών τους.

**Κύριε Πρωθυπουργέ,**

Οι οριζόντιες επιδοτήσεις έχει αποδειχθεί ότι αφήνουν εκτός τους πλέον ευάλωτους πολίτες αυτής της χώρας καθώς και όσους φροντίζουν τους πλέον ευάλωτους.

Η συμπεριληπτική ελληνική κοινωνία για όλους τους πολίτες της χώρας προϋποθέτει μια συμπεριληπτική πολιτική σε όλα τα επίπεδα οργάνωσης και λειτουργίας της Πολιτείας.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Υπουργικό Συμβούλιο
* Μέλη Ελληνικού Κοινοβουλίου
* Εθνική Αρχή Προσβασιμότητας
* Ρυθμιστική Αρχή Ενέργειας
* Οργανώσεις - Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |